[กกล.รส.พล.ร.๗ สย ๑ จังหวัดลำพูน ชี้แจงแนวทางปฏิบัติแก่หัวหน้าหน่วยงานราชการต่าง ๆ ภายหลังเหตุการณ์ รัฐประหาร ๒๒ พฤษภาคม ๒๕๕๗](http://www.lamphun.go.th/officialwebsite/2013/?p=47956" \o "Permanent Link to กกล.รส.พล.ร.๗ สย ๑ จังหวัดลำพูน ชี้แจงแนวทางปฏิบัติแก่หัวหน้าหน่วยงานราชการต่าง ๆ ภายหลังเหตุการณ์ รัฐประหาร ๒๒ พฤษภาคม ๒๕๕๗)

วันที่ ๒๓ พฤษภาคม ๒๕๕๗ เวลา ๐๙.๓๐ น. ที่ห้องประชุมจามเทวี ศาลากลางจังหวัดลำพูน นายอาณัติ วิทยานุกูล รองผู้ว่าราชการจังหวัดลำพูน ได้นำ หัวหน้าส่วนงานราชการ  หน่วยงานรัฐวิสาหกิจ ในจังหวัดลำพูน ประชุมกับกองกำลังรักษาความสงบแห่งชาติ กองพลทหารราบที่ ๗ ส่วนแยก ๑ จังหวัดลำพูน เพื่อรับทราบแนวทางการปฏิบัติ หลังเหตุการณ์ รัฐประหาร ๒๒ พฤษภาคม ๒๕๕๗ ที่ผ่านมา โดยมี พันเอกชายชาญ ธีรพิเชษฐ์พงศ์ เสนาธิการกรมทหารราบที่ ๗ เป็นผู้ชี้แจงสืบเนื่องจาก คณะรักษาความสงบแห่งชาติ หรือ คสช. ได้ออกประกาศให้หน่วยงานและบุคคลปฏิบัติเพื่อความสงบเรียบร้อย ในเรื่องต่างๆ ที่สำคัญคือ ห้ามชุมนุมทางการเมือง กรณีการขนย้ายผู้คนจำนวนมาก เช่น การเดินทางไปศึกษาดูงานของหน่วยงานต่างๆ จะต้องแจ้งวัตถุประสงค์ที่ชัดเจนต่อเจ้าหน้าที่ เพื่อจะได้อำนวยความสะดวก ขอความร่วมมือในการเผยแพร่เนื้อหาทางระบบอินเทอร์เน็ต ให้ระมัดระวังการใช้เนื้อหาถ้อยคำ ไม่เป็นการยุยงปลุกปั่น รวมทั้งประกาศ ห้ามประชาชนออกนอกเคหะสถานตั้งแต่เวลา ๒๒.๐๐ – ๐๕.๐๐ น. ยกเว้นผู้ป่วย และผู้ที่จะต้องปฏิบัติงาน ที่จำเป็นต่างๆ ในส่วนของการจัดกิจกรรมตามโครงการที่หน่วยงานราชการต่าง ๆ ได้วางแผนไว้เดิมหรือกิจวัตรประจำวันของประชาชนที่กระทำเป็นปกติอยู่แล้ว ก็สามารถทำได้ตามปกติ แต่ขอให้ประชาชน งดแสดง ความคิดเห็นหรือการแสดงเชิงสัญลักษณ์ ทางการเมืองในกิจกรรมต่าง ๆ สำหรับการเดินทางไปทำงาน ของพนักงานนิคมอุตสาหกรรมจังหวัดลำพูน ในช่วงกลางคืนขอให้พกบัตรประจำตัว เพื่อแสดงแก่เจ้าหน้าที่ตามจุดตรวจ ผู้สงสัยรายละเอียดในการปฏิบัติสามารถติดต่อ สอบถามได้ที่ กองกำลังรักษาความสงบแห่งชาติ กองพลทหารราบที่ ๗ ส่วนแยก ๑ จังหวัดลำพูน ที่ศาลาประชาคม ภายในศาลากลางจังหวัดลำพูน หรือสอบถามทางโทรศัพท์ หมายเลข ๐๕๓-๕๑๒๑๗๒ , ๐๘๖ – ๔๒๐ – ๔๙๐๑ , ๐๘๐-๔๙๗-๖๗๒๑ และ ๐๘๑ – ๗๒๔ –๗๐๐๓

